Vammaisen henkilön omia voimavaroja voitaisiin tarvittaessa vahvistaa esimerkiksi valmennuksella. Tämä tarkoittaisi tavoitteellista itsenäisessä elämässä tarvittavien taitojen opettelua, viittomakielen opetusta ja vaihtoehtoisten kommunikaatiokeinojen käytön ohjausta sekä valmennusta elämän muutostilanteissa.
Esimerkiksi liikkumistaidon ohjauksella voidaan valmentaa vammaisia henkilöitä julkisen liikenteen käyttöön, vähentää tarvetta liikkumisen tukeen ja lisätä näin itsenäisyyttä liikkumisessa.
Osa vammaisista henkilöistä pystyy riittävän valmennuksen avulla selviytymään itsenäisesti tavallisessa asunnossa tai siirtymään ryhmäkodista itsenäisempään asumiseen. Valmennus ei korvaisi terveydenhuollon järjestämiä kuntoutus- ja terapiapalveluita. Monet muutkin palvelut, kuten henkilökohtainen apu ja liikkumisen tuki sekä asumisen tuki edistäisivät vammaisen henkilön mahdollisuuksia elää itsenäistä elämää.